Omuntu omu afiiriddewo nabalala babiri nebatuusibwako ebisago ebyamaanyi , mu kabenje akagudde ku kyalo Kagoma ku luguudo oluva e Jinja okudda e Kamuli.
Kano kabaddewo ku saawa nga emu ezakawungeezi, Loory Isuzu namba UBB 420 F ebadde etisse amayinja amanene bweremeredde omugoba waayo ku lusozi, nedda emabega n’erinnya abasatu ababadde basaabalira ku ppikipiki namba UBF 538 M.
Omugenzi ye Kaberi Mike omutuuze we Buwenge.
Ababiri abamenyesemenyese emikono n’amagulu baddusiddwa mu dwaliro e Jinja nga bataawa.
OC traffic e Jinja Magona Steven agambye nti Loole evuddeko akabenje ebadde etikiddwa kabindo.
Akabenje kano wekagwiriddewo nga police yakafulumya alipoota eyalaze nti Abantu 366 bebaafiiridde mu bubenje bwokunguudo omwezi oguwedde ogwa june 2022, nga kalunsambulira yavudde ku kuvugisa kimama, okuvuga ng’abagoba batamidde, otulo n’Obutagoberera mateeka ga nguudo.
Obubenje 1825 bwebwaagwa ku nguudo ezenjawulo okwetoloola eggwanga, songa abalala 1512 bebaakosebwa nebabuuka n’ebisago ebyamaanyi, nga obubenje 321 bwali ddekabusa.
Mu ngeri yeemu alipoota ya police y’ebidduka okuva ku ntandikwa y’Omwezi guno eraze nti abantu 89 bebafiiridde mu bubenje obwagudde ku nguudo ezenjawulo okuva nga 2/7/2022 okutuuka nga 9/7/2022, nga obubenje 328 bwebwakagwa mu bitundu ebitali bimu.
Bisakiddwa: Issah Kimbugwe
lug_Latn lug_Latn kin_Latn lug_Latn lug_Latn lug_Latn lug_Latn lug_Latn taq_Latn